Felhívás a „KárpátHáló KESZ” (Közösségi Együttműködés a Szépkorúakért) kárpát-medencei hálózathoz történő csatlakozásra

Napjainkban egyre fontosabb feladattá válik a településeinken élő időskorú lakossággal való törődés a velük való közvetlen kapcsolat felvétele, számukra a tartalmas, „élhető élet” feltételeinek megteremtése.

Sokszor a magukra maradt, aktív elfoglaltságot maguknak nem találó időskorú emberek úgy érzik, hogy nincs már rájuk szükség, ezért magukba zárkóznak és gyorsabban romlik mentális és egészségi állapotuk. Elzárkóznak az őket körülvevő környezettől, és elfordulnak a közösségi élettől, a politikától. Legtöbbjük már szavazati jogával sem kíván élni.

Ha odafigyelünk a településeinken élő időskorú állampolgárainkra, és segítjük őket a tartalmas, aktív élet élésében, akkor túl azon a jó érzésen, amit az embertársaink segítése kapcsán érezhetünk, további eredményeket is tapasztalhatunk;

* növekszik a településünk közéletében az aktív résztvevők száma, ezáltal növelhető az önkormányzatot támogatók száma
* javulhat az idősek egészség megőrző képessége
* bizonyos közösségi feladatok elvégzéséhez új humán erőforrás kapacitásra teszünk szert
* az időskorúak aktív életmódját segítő hálózati tevékenységbe bekapcsolódva új perspektívákat nyithatunk az időskorú szervezett tevékenységekben (pld: csere kirándulások), és erősíthetjük a külhoni magyarsággal való összetartozásunkat is.

Az idősek aktivizálásának egyik sikeres eszköze a képzés, amely az értelmes és hasznos időtöltésen túl közösségépítő erővel is bír. A képzésekhez kapcsolt egyéb; szociális, egészségügyi stb. szolgáltatások együttesen eredményezhetik az életmód váltását, az „élhető élet megélését”. Ezt a komplex tevékenységet célszerűen a települési önkormányzat koordinálásával együttműködésbe szerveződő felnőttképző, egészségügyi, szociális és egyéb szervezetek tevékenysége révén lehet hatékonyan megvalósítani. A települési szinten túl regionális, az egész Kárpát-medence magyar lakta területére kiterjedő hálózati együttműködésben ez a tevékenység a nemzetpolitika szintjére is emelhető.

Fentiek érdekében kezdeményezték 2013. áprilisban az alapítók a „***KárpátHáló KESZ”*** elnevezésű közösségi együttműködés megalakítását. A „KárpátHáló KESZ” egy Kárpát-medencére kiterjedő hálózati együttműködési forma, amelyben önkormányzatok, felnőttképző, szociális, egészségügyi intézmények és más, a megfogalmazott célok érdekében a hálózati munkában együttműködni kívánó szervezetek vehetnek részt.

 A „***KárpátHáló KESZ”*** alapítói magyarországi és külhoni önkormányzatok, a „PannonForrás” Első Magyar Kárpát-medencei Felnőttképző és Tudásklaszter tagszervezetei (Felvidékről, Kárpátaljáról, Erdélyből és Délvidékről), valamint erdélyi és magyarországi szociális, rekreációs és ifjúságsegítő valamint felnőttképző intézmények.

A „***KárpátHáló KESZ”*** tevékenységét döntő részben pályázati forrásokra alapozva, valamint az önkormányzati feladat-ellátási finanszírozási forrásokból tervezzük fedezni. A hálózati tevékenység egyben az önkormányzati testvérvárosi kapcsolatok tartalmas és aktív részeként is funkcionálhat.

Kérjük, hogy amennyiben a tervezett hálózati együttműködési tevékenységünk felkeltette érdeklődését, úgy nyissa meg honlapunk *Új belépőknek* szóló rovatát.

Az alapítók nevében:

Dr. Madarász Sándor
elnök
KárpátHáló KESZ